Kemény Zsófi

Az aranykor
fénykora

AU

részlet

Szerző: Kemény Zsófi

Borítóterv: Szabó Imola Julianna

© Kemény Zsófi, 2022
© CSER Kiadó, Budapest, 2022

Minden jog fenntartva.
Jelen könyvet, ill. annak részeit tilos reprodukálni, adatrögzítő rendszerben tárolni, bármilyen formában vagy eszközzel – elektronikus, mechanikus, fényképészeti úton vagy más módon – közölni a kiadó engedélye nélkül.

ISBN 978 963 278 711 4

Kiadja a CSER Kiadó
Felelős kiadó: a kiadó vezetője
1114 Budapest, Ulászló u. 8. • Telefon: (+36-1)386-9019
E-mail: info@cserkiado.hu • Honlap: www.cserkiado.hu
Szerkesztette: Cser Judit

Elektronikus változat: Ambrose Montanus

Az utolsó B-nap kudarca

C9H13N, C21H30O2

– Szerinted lenne nála esélyem?

– Nem tudom.

– De szerinted.

– Állítólag mindenki bejön neki.

– De állítólag mindenkit meg is kap.

– Igen, egyszer annyira berúgott, hogy azt hitte, egyszerre két nővel van. Pedig hárommal volt.

– És az szerinted igaz, hogy kravmaga-bajnok, és egyszer szex közben azt mondta a csajnak, hogy most egy mozdulattal meg tudná ölni?

– Igen, és egyszer a kutyafuttatóban megverte egy másik kutya gazdáját, mert a másik kutya meghágta az ő kutyáját, de aztán inkább lenyúlta a barátnőjét.

– Van kutyája? De aranyos!

– Annyi nőt ghostingolt, hogy ha hadsereggé szerveznénk őket, le lehetne győzni Amerikát.

– Annyi meg nem született gyereke van, hogy ha egymás mellé raknánk őket, végigérnének a kínai nagy falon.

– Biztos, hogy róla mintázták a görögök Parist.

– Ez hülyeség, Parisról mintázták őt, és ezzel keveset mondtam.

– Azt hallottam, hogy a kurvák sztrájkba kezdtek miatta, mert nem akart velük lefeküdni.

– Végül is minek fizetne nőknek, amikor levakarni sem tudja őket?

– Egyszer megpróbált egyet levakarni, de utána is viszketett.

– A nő teljesen megborult. Pszichiátriára került.

– Állítólag van a pszichiátrián egy külön szoba azoknak a nőknek, akikkel szakított. Az orvosok nagyon kivannak, azt mondják, be kéne tiltani.

– Betiltani? Őt? Tüntetéshullám lenne! Nők és férfiak is tüntetnének, százezren vonulnának utcára…

Aurél, a barátainak csak Au, szerény félmosollyal hallgatta a két tizenéves lányt, és rosszfiúsan zsebre vágta a kezét. A zsebben a hosszú, finom ujjai kis tasakot tapintottak ki, aminek illegális tartalmát Au pont erre a napra tartogatta. Ezen a napon sokat gondolt ugyanis egy bizonyos régi, a százéves melegrekordot aggasztó mértékben megdöntő áprilisi napra, ami megváltoztatta az életét.

Most, tizenhét évvel az ominózus áprilisi nap után, véletlenül pont nem döntött százéves melegrekordot a nap, egyszerűen csak szomorú volt. Au, Bodor, Jenci és Norbi megtartották a B-napot, ahogy tizenhét éve minden évben, a történtek évfordulóján. Annak idején még limonádét ittak, később alkoholmentes sört, végül mostanra már rendes sört, meg nem is csak sört, sőt nem is csak isznak, és általában berúgnak, mint a szemét, be is állnak, sírnak, de minden évben csak egyikük mondhatja ki a B-betűs szót (Beckham), és ő is csak egyszer az este folyamán. Idén Au mondhatta ki: négy éve várt, hogy újra rá essen a sor. A furcsa az volt, hogy amikor kimondta, Bodor épp rágyújtott egy fantomcigire (csak amíg ki nem mennek a kocsma elé rendesen rágyújtani), és az öngyújtó sercenésétől alig hallotta, Jenci a kocsma sarkába szerelt tévén egy közepesen legendás gól visszajátszását figyelte, Norbi pedig épp bele akart fejelni a pultosba, mert túl habos sört kapott. Még nem tudták, hogy ez az utolsó igazi B-napjuk.

– Annyi kotont használt el, hogy amiatt a sok műanyag miatt elkerülhetetlen a klímakatasztrófa.

– A színházban néha le kell állítani az előadást, mert az emberek megrohamozzák a színpadot, és könyörögnek neki a szerelméért.

– Azért csak nem, de azt mondjuk én is hallottam, hogy külön takarítóbrigádot fizetnek, hogy az előadásai után feltakarítsák a nézők nyálát.

– Sokan kerültek úgy kórházba, hogy elcsúsztak a saját taknyukon, amin csúsztak előtte.

Au vágyakozva hallgatta a két tizenéves lányt, akik azért beszélgettek róla ilyen hangosan, hogy biztosan meghallja, és azért jártak a Hajnali Részegségbe, mert tudták, hogy ő is oda jár. Milyen jó lenne, gondolta Au, ha egy szó is igaz lenne abból, amit mondanak. Már hajnali négy volt, még két cigi (sativa) ment körbe, aztán Au hazament.

Au talán egész életében csak eljátssza, hogy színész, miközben egyszerű bádogos. Vagy bonyolult bádogos. Talán csak néha eszmél, hogy előadás van, ideje próbálni az életére, de jaj, ki írja meg a darabot, ha eleget imprózik, talán kiadja magát, nem fontos a szöveg, az soha nem annyira fontos, az igazi ütközések mindig a cselekvésben vannak, konfliktus!, meg persze akció, ha csak pofáznánk mindig, és soha senkit nem ütnénk meg, akkor nem is lenne mivel, hiszen a nem használt testrészek lassan elcsökevényesednek, aztán teljesen eltűnnek, a helyükön csak kitüremkedések maradnak, először a lábak tűnnének el, aztán a karok, végül csak a fej maradna, aztán már csak egy száj, amivel beszélnénk, beszélnénk tovább, és egyértelmű, hogy így a végére (minek a végére?) már nem is lenne mivel cselekedni. Au nem bádogos, ő tényleg játszik reggeldélbeneste. Kivéve reggel és délben. Délelőtt sokszor. Időnként délután. Néha próbál is.

Tartalom

Az utolsó B-nap kudarca

Norbi szülinapja

Róza tripje

Az Éva és Éva a Paradicsomban visszaolvasó-próbája

Au küldetése

A szomorúságok versenye

Beckham feltűnése az úgynevezett semmiből

Róza rossz előérzete

Au bizonytalansága

Norbi éjjeli elfoglaltsága

Róza egyetlen hátramaradt öröksége

Norbi hódító útja

Tekla (vagy Jenci?) zöld biciklije

Gitta zuhanása

Ödön halála

Au próbája

Róza esemény utáni tablettája

Bodorék családi ebédje

Ödön halála

Az odaút baljós volta

Beckham beszélgetés-kezdeményezési kísérlete

Mamusz Aktusa

Beckham jóslata

Róza és Tekla veszekedése

Au emlékbetörése

Jenci és Tekla randija

A harc kezdete

Róza első ülése

(A dokumentumfilm indulása)

Norbi plüssmedvebocssága

A bizalom kérdése

Róza (többek közt) saját magával készült interjúja

Borza Endre átalakulása

Gitta vacsorája

Au és Gitta szakítása

Róza emléke

Au kirúgatása

Au döntése

Au ajándéka

Rózáék búcsúja

A szilveszter reménytelensége

Főbe ülése

Papi elhelyezése

Gitta kémkedése

Beckham beavatástörténete

A férj halálának napja

Au és Beckham útja

Norbi és Tekla múltbéli találkozása

Gitta szenvedése

A Gyanú gazdatestre találása

Norbi hőstette

Au feladatának lassankénti kitisztulása

Jenci lánykérése

Gitta megsemmisülése

A busz keringése

A fiúk ártatlan gyilkossága

Jenci dühe

A show vége

Bodor vezeklése

Tekla és Róza jogi ügyei

A szaktársak játéka

Norbi kalandja

A Második Aktus kudarca

Róza döntése

A premier reggele

A premier előtti negyedóra izgalma

Az Éva és Éva premierje

A Megteremtetlen Ádám nemlétezése

A mindenhol szabadsága

Felhasznált betűtípusok
Amarante – SIL Open Font License
Noto Serif – Apache License 2.0
Tinos – SIL Open Font License